
הכנסת התשע-עשרה
נוסח לא מתוקן

מושב שלישי
<פרוטוקול מס' 405>
מישיבת ועדת הכלכלה
יום רביעי, י"א בכסלו התשע"ה (03 בדצמבר 2014), שעה 11:30
<סדר היום:>
<צו מחלות בעלי חיים (דחיית תחילתם של סעיפים 16(ד), 16ב ו-17(ג) לפקודה), התשע"ה-2014>
נכחו:

<חברי הוועדה:> 
רוברט אילטוב – מ"מ היו"ר

<מוזמנים:> 
	אפרת אביאני
	–
	יועצת משפטית, משרד החקלאות ופיתוח הכפר

	שרון רוברטס
	–
	ייעוץ וחקיקה, משרד המשפטים


<ייעוץ משפטי: >
מרב תורג'מן
<מנהלת הוועדה:>
לאה ורון
<רישום פרלמנטרי:>
הדר אביב
<צו מחלות בעלי חיים (דחיית תחילתם של סעיפים 16(ד), 16ב ו-17(ג) לפקודה), התשע"ה-2014>
<היו"ר רוברט אילטוב:>
שלום לכולם, על סדר היום של הוועדה: צו מחלות בעלי חיים (דחיית תחילתם של סעיפים 16(ד), 16ב ו-17(ג) לפקודה), התשע"ה-2014. אני מבקש מנציגת המשרד להציג את הצו.
<אפרת אביאני:>
הצו הזה נדרש בעקבות תיקון שבוצע בפקודת מחלות בעלי-חיים, בנובמבר 2013, תיקון מס' 6. התיקון עסק במנגנון תשלום הפיצויים לבעלים של בעלי-חיים שהושמדו. אחת מסמכויות השירותים הווטרינריים היא להורות על השמדת בעלי-חיים, ברגע שמשמידים בעלי-חיים צריך לפצות את הבעלים, והתיקון הזה קבע כללים בעניין הפיצוי.
בין היתר, במסגרת התיקון, המשרד נדרש להתקין תקנות בתוך שבעה ימים מיום פרסומו של החוק, והמחוקקים צפו את הנולד וצפו שהמשרד לא יוכל להתקין תקנות במועד הזה, ולכן נתנו אפשרות לשר להאריך את המועד בצו באישור ועדת הכלכלה של הכנסת.
עשינו שימוש בסמכות הזאת פעם אחת וכבר נחתם צו שמאריך את המועד להתקנת תקנות בחצי שנה, שנגמרת ב-5 בדצמבר, בעוד כמה ימים. במהלך התקופה הזאת סיימנו את הליך גיבוש נוסח התקנות, עברנו את כל תהליך התיאום עם משרד המשפטים, והשר הגיש את התקנות יחד עם הצו לאישור הוועדה. אבל מכיוון שההנחה היא שלא נספיק לאשר את התקנות ולפרסם אותן ברשומות עד ה-5 בדצמבר, אנחנו מבקשים פה היום לאשר את הצו שייתן לכנסת עוד זמן לדון בתקנות, שהן מאוד ארוכות ומפורטות, ולעמוד בתנאים שהחוק קבע. הצו הזה מבקש להאריך את מועד התקנת התקנות בעוד חצי שנה.

<מרב תורג'מן:>
אני רק אציין שנדרש אישור של ממלא מקום שר האוצר לתקנות.

<אפרת אביאני:>
נכון. אבל אנחנו לא דנים בתקנות כרגע, אנחנו דנים בצו.

<מרב תורג'מן:>
בסדר, אבל לשם ההיערכות שלכם, אם תתבקשו להעלות את זה - - -

<היו"ר רוברט אילטוב:>
ממלא מקום שר האוצר יהיה ראש הממשלה כנראה. אין רוב למנות מישהו אחר.

<אפרת אביאני:>
או שר האוצר החדש.

<היו"ר רוברט אילטוב:>
יש הערות כלליות? אין.

<מרב תורג'מן:>
פה כתוב עד ה-4 ביוני, והתחילה ב-5, מחרתיים, בהנחה שהתאריכים העבריים פה מותאמים לתאריכים הלועזיים.
<אפרת אביאני:>
כן, הם נבדקו.

<היו"ר רוברט אילטוב:>
ליועצת המשפטית יש הערות?

<מרב תורג'מן:>
לא.

<אפרת אביאני:>
"צו מחלות בעלי חיים (דחיית תחילתם של סעיפים 16 (ד), 16ב ו-17(ג) לפקודה), התשע"ה-2014

	בתוקף סמכותי לפי סעיף 9(א) לחוק לתיקון פקודת מחלות בעלי חיים (מס' 6), התשע"ד-2013 (להלן - החוק), ובאישור ועדת הכלכלה של הכנסת, אני מצווה לאמור:


	דחיית מועד
	1.
	תחילתם של סעיפים 16 (ד), 16ב ו-17(ג) לפקודת מחלות בעלי חיים [נוסח חדש], התשמ"ה-1985, כנוסחם בסעיפים 1 עד 3 לחוק, תידחה ליום י"ז בסיון התשע"ה (4 ביוני 2015)."


<היו"ר רוברט אילטוב:>
אנחנו נעלה את סעיף 1 להצבעה. מי בעד?

הצבעה
בעד סעיף 1 לצו – פה אחד

סעיף 1 אוּשר.
<היו"ר רוברט אילטוב:>
אין מתנגדים, אין נמנעים. הסעיף עבר.

<אפרת אביאני:>
	"תחילה
	2.
	תחילתו של צו זה ביום י"ג בכסלו התשע"ה (5 בדצמבר 2014)."


<היו"ר רוברט אילטוב:>
אני מעלה את סעיף התחילה להצבעה. מי בעד?
הצבעה
בעד סעיף 2 לצו – פה אחד

סעיף 2 אוּשר.
<היו"ר רוברט אילטוב:>
אין מתנגדים ואין נמנעים. הצו עבר.

<הישיבה ננעלה בשעה 11:35.>
